SKRIFTLIG FORESPØRGSEL E-0589/01

af Alexandros Baltas (PSE) til Rådet

(2. marts 2001)

Om: Brasiliens opkrævning af told for ferskenkonserves

De brasilianske myndigheder har belagt ferskner på konserves med en told på 55 %. Denne told indebærer forskelsbehandling, idet den pålægges ferskenkonserves, der eksporteres fra Grækenland til Brasilien.

Denne told blev indført af de brasilianske myndigheder for omkring fem år siden men skulle oprindeligt falde hvert år,

- så den i december 2000 ville være nået ned på 23 % og

- januar 2001 på 17 %.

Jeg har imidlertid modtaget oplysninger om, at de brasilianske myndigheder i oktober 2000 igen har forhøjet tolden til 55 %. Samtidig har de indledt en antidumping-undersøgelse uden dog at opkræve en midlertidig told. Tolden på 55 % skulle ifølge de brasilianske myndigheder være af midlertidig karakter og skulle afskaffes den 31. december 2000, hvor den oprindelige ordning så ville blive indført og tolden (pr. 1. januar 2001) sænket til 17 %. Den 2. januar 2001 forlængede de brasilianske myndigheder imidlertid tolden på 55 % frem til den 30. juni 2001, idet niveauet for denne told så skulle drøftes inden for rammerne af Det Sydamerikanske Fællesmarked (Mercosur).

Som følge af den praksis, der følges af Brasilien, har producenterne og eksportørerne af ferskenkonserves allerede mistet markedet i helligdagsperioden og har lidt store tab. Ferskenkonserves fra EU er i det hele taget udsat for et voksende pres fra tredjelande med det resultat, at en vigtig del af den europæiske industri trues med undergang, der kan udløse en lavine af uheldige følger for samfundet (øget arbejdsløshed), for landbefolkningen og endvidere for den fælles landbrugspolitik, miljøet m.m. På grundlag af ovennævnte oplysninger bedes Rådet besvare følgende:

Hvilke foranstaltninger har Rådet truffet

- for at beskytte branchen og med hvilket resultat?

- Hvilke foranstaltninger har Rådet planer om at træffe i den følgende tid?

- I hvor stor udstrækning tages der hensyn til den brasilianske praksis, og hvor stor indflydelse har denne praksis på den politik, som Rådet følger under drøftelserne og forhandlingerne med Det Sydamerikanske Fællesmarked (Mercosur), som Brasilien er medlem af?

Svar

(10. juli 2001)

Rådet er klar over de problemer, Fællesskabets ferskenkonservesindustri har i visse sydamerikanske lande, herunder Brasilien.

For så vidt angår Brasilien, skal det anføres, at den told på 55 %, som det ærede medlem henviser til, ligger inden for toldniveauet og følgelig er i overensstemmelse med Brasiliens WTO-forpligtelser. Enhver foranstaltning, der tager sigte på at nedsætte dette toldniveau, skal derfor behandles i andre fora end WTO, f.eks. inden for rammerne af de bilaterale forhandlinger mellem EU og Mercosur, der foregår i øjeblikket, og som også er nævnt i forespørgslen fra Alexandros Baltas. Rådet ønsker i den forbindelse at understrege, at Rådets mandat til Kommissionen vedrørende disse forhandlinger indeholdt en klar opfordring til at liberalisere samhandelen og afvikle told og afgifter på så godt som alle varer i samhandelen.

Med hensyn til den brasilianske antidumping-undersøgelse, der blev iværksat den 25. oktober 2000, vil Rådet naturligvis meget omhyggeligt drøfte resultatet heraf, når det foreligger, og om nødvendigt reagere kraftigt på ethvert brasiliansk tiltag, som er et brud på Brasiliens WTO-forpligtelser.